༨སྔོན་གྱི་ལོ་ཆེན་རྣམས་ལ་མོས་གུས་ཆེན་པོ་གནང་བ།དེ་ཡང་༼དགེ་འདུན་ཆོས་འཕེལ་གྱི་ལོ་རྒྱུས་༽ནང་།སྔར་གྱི་འཕགས་བོད་ཀྱི་མཁས་གྲུབ་ཚོས་མདོ་སྔགས་ཀྱི་དགོངས་པ་འགྲེལ་ཚུལ་འདི་ཚོ་བསམ་ཞིང་བསམ་ན་ཧ་ལས་རྒྱུ་དང་།དེའི་ནང་ནས་ང་རང་ཚོའི་ལོ་ཙཱ་བ་རྣམས་ནས་སྐད་གཞན་པ་ཞིག་གི་ཐོག་ནས་ཚིག་དོན་ལ་ནོར་འཁྲུལ་ཏིལ་ཙམ་མེད་པར་ཇི་མ་ཇི་བཞིན་བསྒྱུར་ཐུབ་པ་འདི་འདྲ་བོད་ཙམ་ལ་མ་གཏོགས་བྱུང་མེད་ཅེས་བསྐྱར་ལྡབ་ཏུ་གསུངས་བྱུང་༡༩ཞེས་དང་།ལྷག་པར་འཇིགས་བྱེད་བདག་བསྐྱེད་ནང་།རིག་མ་ལ་བིངྱཱ།ཞེས་མོའི་སྒྲ་ཡོད་བཞིན་དུའང་ཁྲོ་བོ་དང་རིག་པའི་ཚོགས་ཞེས་བོད་སྐད་དུ་རིག་པ་ཞེས་ཕོའི་སྒྲར་བཀོད་པར་མཛད་པ་ལའང་།ཟུང་འཇུག་གི་གོ་བ་ཡོད་མཁན་ཞིག་ཡིན་ན་གོ་རྒྱུ་ཆེན་པོ་ཡོད་ཙང་།སྐབས་འདིར་རིག་མ་ལ་རིག་པ་ཞེས་བྲིས་གནང་བ་རེད།ང་ཚོའི་ལོ་ཙཱ་བ་དང་སྔ་རབས་ཀྱི་མི་ཚོས་ནོར་མི་ཡོང་༢༠ཞེས་དང་།ཡང་སྐབས་རེ་སྔར་གྱི་མཁས་གྲུབ་རྣམ་དག་གཅིག་ཙམ་ཞིག་དང་།ལོ་ཙཱ་བ་གཅིག་རང་ད་ལྟ་ཞལ་བཞུགས་རོགས་བྱས་ཡོད་ན།ང་ལ་བཀའ་དྲིན་ཞུ་རྒྱུ་མང་པོ་ཞིག་འདུག་གསུངས་ནས་སྐྱོ་སྣང་ཡང་གནང་བགྱི་འདུག་༢༡ཅེས་འཁོད་འདུག